EIROPAS KOMISIJA Brisel?, 25.4.2016 JOIN(2016) 9 final KOPĪGS ZIŅOJUMS EIROPAS PARLAMENTAM UN PADOMEI MAKAO ĪPAŠĀS PĀRVALDES APGABALS — 2015. GADA ZIŅOJUMS



KOPĪGS ZIŅOJUMS EIROPAS PARLAMENTAM UN PADOMEI Makao Īpašās Pārvaldes Apgabals — 2015. gada ziņojums Kopsavilkums Kopš Makao nodošanas Ķīnas Tautas Republikai 1999. gadā Eiropas Savienība un tās dalībvalstis ir cieši sekojušas līdzi politiskajiem un ekonomiskajiem notikumiem Makao Īpašās Pārvaldes Apgabalā (ĪPA), kas risinājušies atbilstīgi principam “viena valsts, divas sistēmas”. Eiropas Savienība ievēro “vienotas Ķīnas” politiku un atbalsta principu “viena valsts, divas sistēmas” un tā īstenošanu. Šis gada ziņojums par norisēm Makao ir sagatavots saskaņā ar Eiropas Parlamentam sniegto apņemšanos. Princips “viena valsts, divas sistēmas” tika veiksmīgi īstenots arī 2015. gadā, un tas labvēlīgi ietekmēja Makao ĪPA, Ķīnu kopumā un starptautisko sabiedrību. Galvenās amatpersonas Fernando Čui Sai Ona (Fernando Chui Sai On) vadītajai Makao jaunajai valdībai 2015. gads bija pirmais pilnais pilnvaru gads. Valdības pilnvaru pārņemšana noritēja bez aizkavēšanās un saskaņā ar Pamatlikumu. Galvenā amatpersona paziņoja, ka valdība īpaši pievērsīsies komunikācijai ar Makao iedzīvotājiem. Galveno amatpersonu ievēlēja 2014. gadā notikušajās vēlēšanās, kurās viņš bija vienīgais kandidāts. Šīs bija trešās vēlēšanas pēc kārtas, kurās ir tikai viens kandidāts galvenās amatpersonas amatam. Lai gan Makao Pamatlikumā un citos tiesību aktos nav paredzēta vispārēju vēlēšanu iespēja, ES aicina Makao iestādes apsvērt iespējas veicināt lielāku sabiedrības līdzdalību galvenās amatpersonas vēlēšanās un tādējādi palielināt amata leģitimitāti un sekmēt labu pārvaldību. Joprojām tika ievērotas iedzīvotāju pamattiesības un brīvības. Tika sekmīgi īstenoti centieni palielināt zemu atalgoto darba ņēmēju algas un apkarot vardarbību ģimenē un cilvēku tirdzniecību. Makao plašsaziņas līdzekļi turpināja paust dažādus uzskatus, lai gan pastāv bažas par pieaugošu pašcenzūru. Uz tirgu vērstā Makao ekonomika turpināja sekmīgi darboties, taču ekonomisko izaugsmi nelabvēlīgi ietekmēja ievērojami mazāki ieņēmumi no azartspēlēm, no kuriem ĪPA ir pārlieku atkarīgs. Galvenā prioritāte ir to vienkāršo iedzīvotāju dzīves apstākļu uzlabošana, kurus skar sadzīves un mājokļu izmaksu pieaugums. Strauji attīstījās Makao ekonomiskā sadarbība un integrācija ar kontinentālo Ķīnu, jo īpaši Guandunas (Guangdong) provinci, un tas palīdzēja pārvarēt Makao zemes un cilvēkresursu trūkumu. Ir jāmodernizē un jāpadara produktīvāks Makao valdības darbs; šajā saistībā ir izziņotas gaidāmās administratīvās reformas. ES un Makao attiecības arī 2015. gadā bija ļoti sekmīgas — sadarbības portfelis paplašinājās, un tirdzniecības saites saglabājās stabilas. Lai gan Makao ekonomikā bija straujš sarukumus, ES un Makao tirdzniecības apjoms 2015. gadā ievērojami pieauga, jo palielinājās iekārtu un transporta aprīkojuma eksports. Prioritātes 2016. gadā ir sadarbība ekonomikas dažādošanas, cilvēku tirdzniecības apkarošanas, juridisko un regulējuma jautājumu un pētniecības un inovācijas jomā. Politiskie notikumi Makao ĪPA jaunā valdība pārņēma pilnvaras 2014. gada 20. decembrī ceremonijā, ko vadīja prezidents Sji Dzjiņpins (Xi Jinping) un kas sakrita ar ĪPA 15. gadadienu, un 2015. gads bija tās pirmais pilnais darba gads. Jaunās valdības vadītājs atkal ir Fernando Čui Sai Ons; visi pārējie valdības locekļi ir mainījušies. Trešo reizi pēc kārtas galveno amatpersonu ievēlēja kā vienīgo šā amata kandidātu. Lai gan Makao Pamatlikumā un citos tiesību aktos nav paredzēta vispārēju vēlēšanu iespēja, ES aicina Makao iestādes apsvērt, kā varētu veicināt lielāku sabiedrības līdzdalību galvenās amatpersonas vēlēšanās un tādējādi palielināt amata leģitimitāti, vairot sabiedrības atbalstu un stiprināt pārvaldību. Uzrunā par godu ĪPA valdības inaugurācijai prezidents Sji Dzjiņpins uzsvēra jaunās valdības četras prioritātes: Makao tiesiskās pārvaldības uzlabošanu, ekonomikas dažādošanu ar mērķi padarīt to ilgtspējīgu, ar iedzīvotāju dzīves līmeni saistīto problēmu risināšanu un sociālo atšķirību mazināšanu, kā arī jauniešu izglītošanu, lai tie izprastu principu “viena valsts, divas sistēmas”. Valdība 2015. gadā šīs četras prioritātes ietvēra darba programmā. Galvenā amatpersona novembrī nāca klajā ar politisko uzrunu. Ņemot vērā straujo IKP samazinājumu, ko izraisījusi lejupslīde Makao azartspēļu nozarē, galvenā amatpersona politiskajā uzrunā īpaši uzsvēra ar iztikas līdzekļiem saistītos jautājumus — paziņoja par dažādu pabalstu palielināšanu, iztikas minimuma indeksa paaugstināšanu, darba likuma pārskatīšanu un valdības nodrošināto mājokļu plašāku būvniecību. Infrastruktūras attīstības jautājumos galvenā uzmanība tika pievērsta transporta jomai. Politiskajā uzrunā tika pieminēta administratīvā reforma, taču tika norādīti tikai daži konkrēti pasākumi iestāžu attīstības un tiesu jomā, kā arī daži korupcijas apkarošanas pasākumi. Ir veikti pasākumi sociālās labklājības uzlabošanai. Leģislatīvā asambleja jūlijā pieņēma tiesību aktu, ar ko nosaka minimālo algu vietējiem uzkopšanas darbiniekiem un apsargiem, kurus pieņem darbā ēku apsaimniekošanas pakalpojumu sniedzēji vai kuri strādā dzīvojamās ēkās. Minētais tiesību akts stājās spēkā 2016. gada 1. janvārī, un tajā noteikts, ka minimālā alga ir MOP 30 stundā, MOP 240 dienā vai MOP 6240 mēnesī un ka tā tiks pārskatīta reizi gadā. Valdība ir apņēmusies trīs gadu laikā pakāpeniski ieviest minimālo algu visās ekonomikas nozarēs. Vairāk nekā 500 cilvēku 2015. gadā tika pieņemti darbā valsts slimnīcās un citu veselības aprūpes pakalpojumu sniegšanas jomā, tādējādi valsts slimnīcas varēja paplašināt dažu pakalpojumu klāstu un pagarināt darbalaiku. Vienlīdzīgas iespējas, tiesības un brīvības. Saskaņā ar Makao Pamatlikumā nostiprināto principu “viena valsts, divas sistēmas” joprojām tika ievērotas Makao iedzīvotāju tiesības un pamatbrīvības un tika nodrošināts tiesiskums. Makao valda augsts pilsonisko brīvību līmenis, tiek ievērotas cilvēktiesības un pamatbrīvības. Tomēr Makao valdība joprojām atteicās pieņemt ANO Komitejas pret spīdzināšanu (UN CAT) sniegto ieteikumu izveidot neatkarīgu cilvēktiesību aizsardzības iestādi un pauda nostāju, ka šis ieteikums nav attiecināms uz Makao kā Ķīnas Tautas Republikas (ĶTR) Īpašo Pārvaldes Apgabalu.

Plašsaziņas līdzekļi saglabāja daudzveidību un varēja bez ierobežojumiem paust dažādus uzskatus. Tomēr pieaug pašcenzūra, jo īpaši ķīniešu valodā iznākošajos plašsaziņas līdzekļos un vēstījumos par Ķīnas notikumiem. Starptautiskie plašsaziņas līdzekļi darbojas brīvi. Joprojām pastāv bažas par diskrimināciju seksuālās orientācijas un dzimumidentitātes dēļ, jo īpaši darba tirgū, izglītībā un veselības aprūpē. Pozitīvi vērtējams pasākums ir tas, ka Leģislatīvā asambleja 2015. gada janvārī pieņēma tiesību aktu, ar ko vardarbību ģimenē atzina par noziedzīgu nodarījumu. Tomēr minētais tiesību akts neattiecas uz viendzimuma attiecībām. UN CAT izteica bažas par šo lēmumu un aicināja valdību paplašināt aizsardzību, attiecinot to uz visām tuvās attiecībās esošām personām neatkarīgi no seksuālās orientācijas. Ieteikuma sagatavotāji uzsvēra, ka ANO Ekonomisko, sociālo un kultūras tiesību komiteja ir mudinājusi Makao pieņemt visaptverošus tiesību aktus lesbiešu, geju, biseksuāļu un transpersonu diskriminācijas apkarošanai. Ir panākts progress dzimumu līdztiesības veicināšanā. Darba tiesību aģentūra 2015. gada maijā nāca klajā ar Darba attiecību likuma grozījumu projektu. Tajā ietverts ierosinājums par 14 dienām pagarināt apmaksātu grūtniecības un dzemdību atvaļinājumu un ieviest paternitātes atvaļinājumu. Ierosinātie tiesību akti vēl nav pieņemti. Ir nepieciešams vairāk tiesību aktu dzimumu līdztiesības veicināšanai, piemēram, seksuālas uzmākšanās jomā. Makao valdība turpināja nopietni strādāt, lai apkarotu pārrobežu noziedzību, jo īpaši cilvēku tirdzniecību. Cilvēku tirdzniecības novēršanas pasākumu komiteja — starpdepartamentu struktūra, kurā darbojas valdības, tiesībaizsardzības, tiesu un sociālo dienestu pārstāvji, — turpināja apkarot cilvēku tirdzniecību un īstenot tās novēršanas un upuru aizsardzības pasākumus. Tā īstenoja tādus pasākumus kā tiesnešu, miertiesnešu, juristu un citu speciālistu apmācību. Tomēr 2015. gada decembrī UN CAT pauda bažas par to, ka saistībā ar cilvēku tirdzniecību ir ļoti maz ierosinātu lietu un notiesāšanas gadījumu, lai gan sūdzību ir ļoti daudz. Tā mudināja Makao aktīvāk veikt izmeklēšanu un tiesvedību pret aizdomās turētajiem pārkāpējiem, kā arī turpināt amatpersonu apmācību. Valdība ir paudusi apņēmību risināt šo problēmu un apliecinājusi gatavību sadarboties ar starptautiskajiem partneriem, tostarp ES. Makao nav faktiski nodrošināta biedrošanās un darba koplīguma slēgšanas sarunu brīvība, kas ir noteikta Starptautiskās Darba organizācijas konvencijās. Leģislatīvā asambleja ir atkārtoti noraidījusi ierosinātus privātus likumprojektus par arodbiedrībām un darba koplīguma slēgšanas sarunām. Darba ņēmēji var brīvi iesaistīties arodbiedrību darbībā un kolektīvā rīcībā, taču nav pasargāti no represijām. Ar Darba attiecību likuma 70. pantu darba devējiem atļauts izbeigt darba attiecības ar darbinieku bez pamatota iemesla, izmaksājot tikai nelielu kompensāciju. Korupcijas apkarošana. Šā gada 1. janvārī stājās spēkā jauns likums par korupcijas apkarošanu ārējā tirdzniecībā — saskaņā ar to aizliegts piedāvāt kukuļus amatpersonām, kas pilda pienākumus ārpus ĪPA. Šis noteikums atbilst Apvienoto Nāciju Organizācijas Pretkorupcijas konvencijas prasībām. Martā Korupcijas apkarošanas komisija (CCAC) iesniedza savu ikgadējo ziņojumu par 2014. gadu. Tajā norādīts, ka salīdzinājumā ar 2013. gadu nedaudz samazinājies kopējais sūdzību skaits un būtiski sarucis ierosināto krimināllietu skaits. CCAC apņēmusies izpētīt šāda samazinājuma iemeslus. Ziņojumā arī uzsvērts iedzīvotāju līdzdalības nozīmīgums — 96 % gadījumu izmeklēšana sākta pēc individuālu sūdzību saņemšanas. Lielākoties ziņots par ierēdņu noziegumiem, piemēram, dokumentu viltošanu, ļaunprātīgu varas izmantošanu, krāpšanu un līdzekļu piesavināšanos. Par 2014. gadā notikušajām galvenās amatpersonas vēlēšanām sūdzības nav iesniegtas. Makao 2015. gadā piedalījās notiekošajā izmeklēšanā par divu ANO amatpersonu apsūdzību kukuļu pieņemšanā no kāda Makao nekustamo īpašumu attīstītāja. Ekonomiskā attīstība Makao 2015. gadā notika krasa lejupslīde. IKP 2015. gadā samazinājās par 20,3 % reālā izteiksmē; 2014. gadā tas bija sarucis par 0,9 %. Samazinājuma iemesls ir izteiktā lejupslīde Makao azartspēļu nozarē, kurā piedzīvots neveiksmīgākais gads kopš azartspēļu režīma liberalizācijas 2002. gadā. Ieņēmumi samazinājās par 34,3 % — 2015. gadā tie bija MOP 231 miljards, un tas ir zemākais rādītājs piecu gadu laikā, jo Ķīnas bargie korupcijas apkarošanas pasākumi atturēja turīgos spēlētājus, kas spēlē ar augstām likmēm, un ekonomikas izaugsmes palēnināšanās nelabvēlīgi ietekmēja azartspēļu masu patēriņa tirgu. Par spīti ieņēmumu sarukumam Makao joprojām bija pasaules lielākais azartspēļu tirgus. Tomēr ieņēmumu samazinājuma dēļ Makao tirgus lieluma attiecība pret tā tuvākā konkurenta — Lasvegasas tirgus — lielumu 2015. gadā samazinājās līdz 4,6 (2014. gadā tā bija 7). Tūrisma rādītāji bija pieticīgi — apmeklētāju skaits 2015. gadā samazinājās par 2,6 %, sarūkot līdz 30,7 miljoniem. No otras puses, privātais patēriņš un valdības izdevumi 2015. gadā pieauga attiecīgi par 2,4 % un 4,2 % reālā izteiksmē, tādējādi mazinot ekonomikas kritumu. Bezdarba līmenis visa gada garumā saglabājās zem 2 %. Tātad darba tirgus joprojām bija piepildīts, un bija liels viesstrādnieku skaits — 2015. gada beigās to bija 181 646. Inflācijas spiediens samazinājās no 6 % 2014. gadā līdz 4,6 % 2015. gadā. Kopējais ieguldījumu apjoms turpināja palielināties, jo tiek būvēti jauni azartspēļu kūrorti un viesnīcas, kā arī infrastruktūras objekti. 2015. gadā tika atvērtas trīs no sešām grandiozajām kazino viesnīcām, ko plānots uzbūvēt. Lai sekmētu ekonomikas dažādošanu un ierobežotu azartspēļu nozares pārmērīgu pieaugumu, valdība ir noteikusi 3 % ierobežojumu jaunu spēļu galdu skaitam gadā līdz 2023. gadam. Tādējādi par jaunu spēļu galdu izveides tiesību piešķiršanu notiek grūtas sarunas un/vai mediācija starp valdību un azartspēļu organizatoriem. Makao valdība 2015. gadā atļāva izveidot 350 jaunus spēļu galdus. Makao sešu kazino koncesiju termiņš beigsies laikā no 2020. gada līdz 2022. gadam. Valdība plāno īstenot sabiedrisko apspriešanu par koncesiju pagarināšanas procesu un veikt padziļinātu pētījumu par Makao azartspēļu nozares turpmāko virzību. Azartspēļu organizatori tiek mudināti daudzpusīgos kūrortos vairāk izvērst ar azartspēlēm nesaistītu piedāvājumu, un tas būs viens no galvenajiem aspektiem, ko izvērtēs, lemjot par jaunu spēļu galdu atļaušanu un licenču turpmāko pagarināšanu. Tā kā azartspēļu nodoklis nodrošina lielāko daļu no kopējiem nodokļu ieņēmumiem, saistībā ar būtisko lejupslīdi azartspēļu nozarē 2015. gadā attiecīgi saruka nodokļu ieņēmumi. Pirmajos desmit 2015. gada mēnešos kopējie nodokļu ieņēmumi bija MOP 109,8 miljardi, tas ir, tie samazinājās par 29,7 %. Šajā kontekstā ĪPA valdība pirmo reizi daudzu gadu laikā ieviesa vieglus taupības pasākumus, lai ierobežotu izdevumus. Tā solīja, ka iztikas līdzekļu, sociālās labklājības un publisko ieguldījumu projektiem piešķirtie līdzekļi nemainīsies. Iepriekšējos piecos gados (2010.–2014. gadā) ĪPA valdība iztērēja mazāk nekā pusi no nodokļu ieņēmumiem, tādējādi izveidojot drošu uzkrājumu MOP 345 miljardu apmērā (2015. gada beigās), kas izmantojams ekonomikas svārstību pārvarēšanai. Tomēr 2015. gadā fiskālais pārpalikums ievērojami samazinājās — tas bija MOP 29,3 miljardi, bet divos iepriekšējos gados pārpalikums tika pārsniedzis MOP 90 miljardus. Galvenā amatpersona Fernando Čui Sai Ons politiskajā uzrunā par 2016. gadu brīdināja, ka azartspēļu ieņēmumi turpinās samazināties, tomēr apstiprināja, ka tas neietekmēs iedzīvotāju iztiku. Viņš arī informēja, ka tiks palielināti dažādi iedzīvotājiem paredzētie pabalsti un ka 2008. gadā ieviestā naudas pabalstu politika paliks nemainīga. Pastāvīgie iedzīvotāji 2016. gadā saņems MOP 9000, bet pārējie iedzīvotāji — MOP 5400, un šīs summas ir līdzīgas 2015. gadā izmaksātajām. Galvenās amatpersonas politiskajā uzrunā tika arī sniegts ieskats ekonomikas stiprināšanas plānā. Galvenās iniciatīvas cita starpā ir pasākumi azartspēļu nozares veselīgas attīstības veicināšanai, aktīvākai “centra un platformas” politikas izstrādei, jaunām nozarēm labvēlīgas vides radīšanai un vietējo mazo un vidējo uzņēmumu (MVU) atbalstam, vietējo iedzīvotāju darba tiesību aizsardzībai un reģionālās sadarbības stiprināšanai. “Centra un platformas” politika ir saistīta ar ieceri veidot Makao par pasaules līmeņa tūrisma un atpūtas centru un komerciālās un tirdzniecības sadarbības pakalpojumu platformu sadarbībai starp Ķīnu un valstīm, kurās runā portugāļu valodā. Turpinot centienus dažādot ekonomiku, veidojot pārrobežu sadarbību ar kontinentālo Ķīnu, Čžuhajas (Zhuhai) un Makao valdība aprīlī atklāja Henkinas (Hengqin) izmēģinājuma brīvās tirdzniecības zonu (BTZ). Henkinas zonai kopā tika izraudzīti 33 projekti, un 875 Makao uzņēmumi reģistrēja komercdarbību, lai varētu veikt uzņēmējdarbību BTZ. Abas puses arī pētīja iespējas, kā Makao reģistrētiem transportlīdzekļiem nodrošināt vieglāku piekļuvi BTZ. Makao iestādes aicināja MVU un jaunos uzņēmējus sadarboties ar kontinentālo Ķīnu Henkinas projektos. Decembrī ĶTR Valsts padome izdeva dekrētu, kurā noteikts, ka Makao piekrastes ūdeņi 85 kvadrātkilometru platībā (kā arī daļa no Daka kanāla (Duck Channel) un zemes gabals, uz kura atrodas Barrier Gate kontroles punkts) ir ĪPA jurisdikcijā. Tā rezultātā Makao noteiktajās robežās ietverto piekrastes ūdeņu platība trīskārt pārsniedz apgabala sauszemes platību. Līdz šim Makao nekad nav bijusi jurisdikcija attiecībā uz piekrastes ūdeņiem. Turklāt paredzēts, ka 2016. gada sākumā attiecīgās Ķīnas iestādes parakstīs trīs vienošanās par sadarbības paplašināšanu ūdenssaimniecības, jūras satiksmes un jūras izmantojuma jomā. Šīs vienošanās noteiks, ka zemes apgūšanas piedāvājumi jāiesniedz Valsts padomei un ka zemes apgūšanas projektos jaunajās teritorijās netiks atļautas komerciālas azartspēles. Turpinājās strauja Makao integrācija ar kontinentālo Ķīnu saskaņā ar divpusējo brīvās tirdzniecības nolīgumu — vienošanos par ciešāku ekonomisko partnerību (CEPA). Novembrī Makao un Ķīna parakstīja nolīgumu par pakalpojumu tirdzniecību, saskaņā ar kuru Ķīna no 2016. gada 1. jūnija pilnīgi vai daļēji atvērs 153 sektorus Makao pakalpojumu nozares dalībniekiem. Ķīna bija apņēmusies pilnīgi liberalizēt pakalpojumu tirdzniecību ar Makao līdz 2015. gada beigām. Makao joprojām ir liels nelikumīgi iegūtu līdzekļu legalizācijas risks, jo tā vērienīgajā azartspēļu nozarē pastāv kanāli nelikumīgi iegūtas naudas aizplūšanai no kontinentālās Ķīnas. Lai pret to cīnītos, Makao un Ķīna augustā parakstīja svarīgu nolīgumu par būtisku sadarbības paplašināšanu un Finanšu darījumu darba grupas sniegto ieteikumu izpildes uzlabošanu. Jaunais sadarbības nolīgums ir saprašanās memorands starp Makao Monetāro pārvaldi (AMCM) un Ķīnas Tautas banku. Novērotāji kritizēja šo nolīgumu, jo tas nav skaidrs un pietiekami sīki izstrādāts, kā arī izteica šaubas par to, vai ir leģitīmi, ka AMCM nodos Ķīnas centrālajai bankai sensitīvu personisku informāciju. Vienlaikus Makao Finanšu izlūkošanas birojs (valdības struktūra, kas atbildīga par nelikumīgi iegūtu līdzekļu legalizācijas apkarošanu) parakstīja sadarbības protokolus par nelikumīgi iegūtu līdzekļu legalizācijas apkarošanu ar ASV Finanšu noziegumu apkarošanas tīklu, Krievijas Federālo finanšu uzraudzības dienestu un Apvienotās Karalistes Finanšu izlūkošanas vienību. Makao iepriekš ir parakstījis sadarbības protokolus ar Portugāli, Honkongu, Dienvidkoreju, Indonēziju, Filipīnām, Taizemi, Japānu, Malaiziju, Singapūru, Fidži un Austrāliju.

Makao atsaucās uz globālo aicinājumu apkarot izvairīšanos no nodokļu maksāšanas. Makao ĪPA valdība 2014. gada septembrī paziņoja, ka Makao pieņems G20 sponsorēto un ESAO izstrādāto finanšu kontu informācijas automātiskas apmaiņas kopējo standartu. Iestādes informēja, ka Makao veiks tiesību aktu grozījumus, lai laikus nodrošinātu atbilstību jaunajam standartam. Tas nozīmē, ka Makao finanšu iestādēm no 2017. gada 1. janvāra būs jāievieš klienta uzticamības pārbaudes, lai vāktu informāciju, uz kuru no attiecīgā nākamā gada attieksies apmaiņa. Tomēr atšķirībā no kontinentālās Ķīnas Makao vēl nav apstiprinājis gatavību uzņemties saistības, kas paredzētas ESAO un Eiropas Padomes plašajā daudzpusējā Konvencijā par savstarpēju administratīvo palīdzību nodokļu lietās, un tādējādi nav arī parakstījis ar to saistīto Kopējās ziņošanas standarta Daudzpusējo kompetento iestāžu nolīgumu (CRS-MCAA), kuru noslēgušas visas ES dalībvalstis. Uz CRS-MCAA attiecas diezgan vienkārša divpusējās aktivizācijas procedūra, un tas nodrošina atbilstošu juridisko pamatu starptautiskās sadarbības faktiskai un efektīvai īstenošanai starp visiem partneriem saskaņā ar ESAO Finanšu kontu informācijas automātiskas apmaiņas standartu, un tādējādi nav nepieciešamas ilgas divpusējās sarunas. Vides jomā 2015. gadā ĪPA valdība sāka priekšizpēti saistībā ar pārstrādes tīklu. ĪPA iestādes uzskata, ka vides uzlabošanai nepieciešama reģionāla sadarbība. Makao nav daudz platību pārstrādes tīkla infrastruktūras izvietošanai, tāpēc zemes platību un resursu nodrošināšanā varētu būt jādarbojas ar kontinentālo Ķīnu. Ārpolitikas jomā valdība turpināja atbalstīt Makao kā pakalpojumu platformas nozīmi tirdzniecībā un ekonomiskajā sadarbībā starp Ķīnu un valstīm, kurās runā portugāļu valodā. Tā atbalstīja Ķīnas un Portugāles Sadarbības attīstības fonda darbu, kā arī popularizēja Makao kā tiltu tirdzniecības un ieguldījumu jomā starp Ķīnu un valstīm, kurās runā portugāļu valodā. ES un Makao divpusējās attiecības Lai gan Makao ekonomikā bija straujš kritums, ES un Makao divpusējās tirdzniecības apmērs 2015. gadā ievērojami pieauga. Kopējais ES un Makao preču tirdzniecības apjoms palielinājās par 39,3 %, sasniedzot EUR 851 miljonu. Pateicoties lielajam iekārtu un transporta aprīkojuma eksporta pieaugumam, ES eksports uz Makao palielinājās par 39,7 % un sasniedza EUR 756 miljonus. Daudz tika eksportēti arī luksusa priekšmeti, pārtikas produkti un dzērieni. Imports ES no Makao 2015. gadā pieauga par 36,5 %, tā apmērs bija EUR 96 miljoni. Tādējādi ES tirdzniecībā ar Makao bija pārpalikums EUR 660 miljonu apmērā. Arī 2015. gadā ES bija otra lielākā importētājvalsts pēc Ķīnas un kopumā piegādāja 22 % no Makao importa. Tas, ka Makao ekonomikas aktivitāte 2015. gadā turpināja samazināties, ietekmēja ES tirdzniecības un ieguldījumu intereses un Eiropas uzņēmumu peļņu. ES un tās uzņēmēji vēlas sadarboties ar Makao valdību ar mērķi dažādot apgabala ekonomiku, uzlabot ekonomikas attīstības ilgtspējību un sekmēt divpusējās tirdzniecības un ieguldījumu plūsmas. ES un Makao divpusējās attiecības joprojām bija ļoti pozitīvas. Makao 2015. gada 27. novembrī notika ES un Makao Tirdzniecības un sadarbības nolīguma Apvienotās komitejas 20. sanāksme. Abas puses izskatīja jaunākās norises to attiecībās, izvērtēja pašreizējos divpusējās sadarbības pasākumus un iztirzāja iespējamās jaunās jomas turpmākai sadarbībai. Abas puses izteica gandarījumu par notiekošo sadarbību starp Makao ĪPA Publiskās pārvaldes un civildienesta aģentūru un Eiropas Komisijas Mutiskās tulkošanas ģenerāldirektorātu kvalificētu tulku apmācībā darbam Makao ĪPA. Apvienotās komitejas sanāksmē tika pieņemta trešā Makao ĪPA un ES sadarbības programma juridiskajā jomā. Programmas mērķis ir stiprināt Makao ĪPA tiesību sistēmu un uzlabot praktizējošo juristu apmācību. Puses bija vienisprātis, ka juridiskā sadarbība ir svarīgs Makao un ES divpusējo attiecību elements. Makao paziņoja — lai veicinātu Makao ĪPA pētniecības iestāžu un pētnieku līdzdalību ES vērienīgajā programmā “Apvārsnis 2020”, tiks izveidots attiecīgs fonds, kura mērķis būs segt izmaksas, kas saistītas ar Makao pētnieku līdzdalību programmā “Apvārsnis 2020”. Tas iezīmēs jauna posma sākumu Makao un ES sadarbībā pētniecības un inovācijas jomā. Visbeidzot, Makao un ES pauda nolūku turpināt sadarbību un pieredzes apmaiņu, lai cīnītos pret cilvēku tirdzniecību. Īstenojot Eiropas Savienības Akadēmisko programmu (EUAP), ko pārvalda Makao Universitātes vadīts konsorcijs, tika organizēti daudzi jauni pasākumi — tika uzņemti vieslektori, rīkoti semināri, kā arī īstenota apmaiņa pētniecības un akadēmiskajā jomā. EUAP popularizēšanas pasākumu ietvaros norisinājās pirmais ES fotokonkurss, fotoizstāde, otrais ES īsfilmu konkurss, Eiropas filmu cikls un regulāra radiopārraide par Eiropas Savienību. Notika trešā, paplašinātā Eiropadomes sanāksmes simulācija “Model European Union” (Eiropas Savienības modelis), un tajā piedalījās Saint Joseph universitāte. Par godu Eiropas dienai EUAP ietvaros tika organizēta virkne ES nedēļas pasākumu, kā arī publicēta jauna brošūra par ES un Makao attiecībām. Eiropas Tirdzniecības palāta Makao (MECC), sadarbojoties ar Eiropas Tirdzniecības palātu Honkongā, koordinēja Eiropas dalību Makao organizētajā Starptautiskajā vides sadarbības forumā un izstādē, kas notika martā, kā arī Makao Starptautiskajā tirdzniecības un ieguldījumu izstādē oktobrī. ES un tās dalībvalstis 2015. gada martā atbalstīja Makao notiekošo konferenci “Uzņēmumu līderība cilvēku tirdzniecības un mūsdienu verdzības izbeigšanai”. Konferencē tikās valdības, azartspēļu uzņēmumu un pilsoniskās sabiedrības pārstāvji. Tajā tika aplūkoti un pētīti veidi, kā uzņēmumi var iesaistīties cīņā pret cilvēku tirdzniecību un mūsdienu verdzību.